ট্রাফিক আইন না মেনে বাইক চালিয়ে কর্তব্যরত এক পুলিশ কনস্টেবলকে ধাক্কা মেরেছিলেন। বাইকের ধাক্কায় আহত হন ওই পুলিশ কর্মী। এর পরই পুলিশ গ্রেফতার করে মহম্মদ কাসিম নামে ৩৪ বছরের ওই যুবককে। কাসিমকে আদালতে পেশ করা হলে বিচারক দু’ রকম সাজার কথা বলেছিলেন। একটি হল- এক বছরের জন্য পথ নিরাপত্তা সংক্রান্ত প্ল্যাকার্ড হাতে রাস্তায় দাঁড়ানোর। দ্বিতীয়টি হল- জেল। শাস্তি হিসাবে প্রথমটি বেছে নেন কাসিম। ঘটনাটি ঘটেছে পাকিস্তানের করাচিতে। সাজা ঘোষণার পর কাসিম জানিয়েছেন, জেলে যেতে হলে আজীবন অপরাধীর তকমা বয়ে বেড়াতে হত। তার বদলে ট্রাফিক সিগন্যালে সচেতনতামূলক প্ল্যাকার্ড হাতে দাঁড়িয়ে থাকতে তাঁর কোনও আপত্তি নেই। কাসিমের কথায়, ‘‘আমার এই সাজা অন্যদের কাছে একটি শিক্ষা পৌঁছে দেবে।’’ পাশাপাশি, তাঁকে বদান্যতা দেখানোর জন্য আদালতের প্রতি কৃতজ্ঞতাও জানিয়েছেন কাসিম। শাস্তি অনুযায়ী আগামী বছরের ১১ অক্টোবর পর্যন্ত কাসিমকে করাচির এমএ জিন্না রোডে দাঁড়াতে হবে। প্রতি শুক্রবার দু’ঘণ্টা করে এই দায়িত্ব পালন করতে হবে তাঁকে। হাতে থাকবে প্ল্যাকার্ড। তাতে লেখা থাকবে, ‘সাবধান হোন! বেপরোয়া ভাবে গাড়ি চালানো মৃত্যু ডেকে আনতে পারে’।